മുട്ടില് മരംമുറി കേസിലെ പ്രതികള്ക്ക് കോടതി ജാമ്യം അനുവദിച്ചു. മീനങ്ങാടി പൊലീസ് രജിസ്റ്റര് ചെയ്ത കേസിലാണ് ജാമ്യം വയനാട്: മുട്ടില് മരംമുറി കേസിലെ പ്രതികള്ക്ക് കോടതി ജാമ്യം അനുവദിച്ചു. അഗസ്റ്റിന് സഹോദരങ്ങള്ക്കും ഡ്രൈവര് വിനീഷിനുമാണ് ബത്തേരി ഒന്നാം ക്ലാസ് മജിസ്ട്രേറ്റ് കോടതി ജാമ്യം നല്കിയത്. മീനങ്ങാടി പൊലീസ് രജിസ്റ്റര് ചെയ്ത കേസിലാണ് ജാമ്യം ലഭിച്ചത്. വനം വകുപ്പിന്റെ കേസില് കൂടി ജാമ്യം ലഭിച്ചാല് പ്രതികള്ക്ക് പുറത്തിറങ്ങാം. നേരത്തെ ഹൈക്കോടതി പ്രതികളുടെ ജാമ്യ ഹര്ജികള് തള്ളിയിരുന്നു. റിമാന്ഡ് കാലാവധി 60 ദിവസം പിന്നിട്ട സാഹചര്യത്തിലാണ് ഇവര്ക്ക് ജാമ്യം ലഭിച്ചത്. വെട്ടിയ ഈട്ടി തടികളെല്ലാം കണ്ടുകെട്ടിയ സാഹചര്യത്തില് നഷ്ടം ഉണ്ടായിട്ടില്ലെന്നും ജാമ്യം അനുവദിക്കണമെന്നുമാണ് പ്രതികള് വാദിച്ചത്. മരംമുറിയുമായി ബന്ധപ്പെട്ട് വനംവകുപ്പ് രജിസ്റ്റര് ചെയത കേസിലെ അന്വേഷണം ഇതിനകം പൂര്ത്തിയായിട്ടുണ്ട്. ഈ കേസില് ഉടന് കോടതിയില് കുറ്റപത്രം സമര്പ്പിക്കാന് ഒരുങ്ങുകയാണ് വനം വകുപ്പ്. അതേസമയം, മുട്ടില് മരംമുറിയുമായി ബന്ധപ്പെട്ട് മീനങ്ങാടി പൊലീസ് രജിസ്റ്റര് ചെയ്ത കേസില് അന്വേഷണം മന്ദഗതിയിലാണ് . അന്വേഷണ ഉദ്യോഗസ്ഥനെ സ്ഥലം മാറ്റിയതോടെയാണ് നടപടികള് വൈകിയത്. അന്വേഷണ ഉദ്യോഗസ്ഥനായ സുല്ത്താന് ബത്തേരി ഡിവൈഎസ്പി വി.വി ബെന്നിയെ തിരൂരിലേക്ക് സ്ഥലം മാറ്റിയതോടെയാണ് കേസ് അന്വേഷണത്തിന്റെ വേഗത കുറഞ്ഞത്. സ്ഥലം മാറ്റിയെങ്കിലും കേസിന്റെ ചുമതല വി.വി ബെന്നിക്ക് തന്നെയാണ്. വനം റവന്യു ഉദ്യോഗസ്ഥരുടെ പങ്ക്, കുറ്റപത്രം സമര്പ്പിക്കല് തുടങ്ങിയ നടപ്പടികള് ബാക്കി നില്ക്കെയായിരുന്നു അന്വേഷണ ഉദ്യോഗസ്ഥന്റെ സ്ഥലം മാറ്റം. പുതിയ സുല്ത്താന് ബത്തേരി ഡിവൈ.എസ്.പിയായി ചുമതലയേറ്റ ടി.പി. ജേക്കബിനെ അന്വേഷണ സംഘത്തില് ഉള്പ്പെടുത്തിയിട്ടുമില്ല. അതിനിടെ, മുട്ടില് മരം മുറി കേസില് സസ്പെന്ഡ് ചെയ്ത വനം വകുപ്പ് ഉദ്യോഗസ്ഥരെ തിരിച്ചെടുത്തു. ലക്കിടി ചെക്ക് പോസ്റ്റിലെ സെക്ഷന് ഫോറസ്റ്റ് ഓഫീസര് വി.എസ് വിനേഷ്, ബീറ്റ് ഫോറസ്റ്റ് ഓഫീസര് ശ്രീജിത്ത് എന്നിവരെയാണ് തിരിച്ചെടുത്തത്. ചെക്ക് പോസ്റ്റില് വേണ്ടത്ര പരിശോധന നടത്താതെ ഈട്ടി മരം കൊണ്ടുവന്ന ലോറി കത്തിവിട്ടതിനാണ് ഇവരെ നേരത്തെ സസ്പെന്ഡ് ചെയ്തത്